KOMMISSIONENS BESLUTNING af 8. maj 1996 om fastlæggelse af miljøkriterier for tildeling af Fællesskabets miljømærke til elektriske pærer med to fatninger (Tekst af betydning for EØS) (96/337/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 880/92 af 23. marts 1992 om en EF-ordning for tildeling af et miljømærke (1), særlig artikel 5, stk. 1, andet afsnit, og

ud fra følgende betragtninger:

Ved artikel 5, stk. 1, første afsnit, i forordning (EØF) nr. 880/92 er det fastsat, at betingelserne for tildeling af miljømærket fastlægges for hver produktgruppe for sig;

ved artikel 10, stk. 2, i forordning (EØF) nr. 880/92 er det fastsat, at produktets indvirkning på miljøet vurderes ud fra de specifikke kriterier for produktgrupperne;

i overensstemmelse med artikel 6 i forordning (EØF) nr. 880/92 har Kommissionen hørt de vigtigste interessegrupper i et samrådsforum;

de i denne beslutning fastsatte foranstaltninger er i overensstemmelse med udtalelse fra det udvalg, der er nedsat i medfør af artikel 7 i forordning (EØF) nr. 880/92 -

VEDTAGET FØLGENDE BESLUTNING:

Artikel 1

Ved produktgruppen »elektriske pærer med to fatninger« forstås: »Alle elektriske pærer til generelle belysningsformål og med fatninger i begge ender. Dette indebærer principielt alle lineære lysstofrør. Rørene skal kunne tilsluttes det offentlige elnet.«

Artikel 2

Indvirkningen på miljøet fra produktgruppen og dennes brugsegnethed som defineret i artikel 1 vurderes ud fra de specifikke miljø- og brugeregnethedskriterier i bilaget.

Artikel 3

Produktgruppedefinitionen og kriterierne for produktgruppen er gældende for en periode på tre år regnet fra den dato, fra hvilken denne beslutning får virkning.

Artikel 4

For administrative formål tildeles produktgruppen kodenummeret »009«.

Artikel 5

Denne beslutning er rettet til medlemsstaterne.

Udfærdiget i Bruxelles, den 8. maj 1996.

På Kommissionens vegne

Ritt BJERREGAARD

Medlem af Kommissionen

(1) EFT nr. L 99 af 11. 4. 1992, s. 1.

BILAG

A. MILJØKRITERIER

For at en elektrisk pære kan tildeles et miljømærke, skal alle nedenfor anførte kriterier være opfyldt.

Kriterium nr. 1: Energiforbrug

Dette kriterium baseres på wattforbruget. Lysudsendelsen skal være større end den tærskelværdi, der fremgår af tabel 1, målt i henhold til Commission Internationale d'Éclairage (CIE) 24, 1973.

Tabel 1

>TABELPOSITION>

Kriterium nr. 2: Kviksølv

Lamper må højst indeholde 10 mg kviksølv pr. lampe.

Kviksølvindholdet prøves efter den metode, der er beskrevet i bilaget til denne beslutning.

Kriterium nr. 3: Emballage (1)

Laminat- og kompositplast må ikke anvendes. Al kartonemballage skal indeholde mindst 65 vægtprocent recirkuleret materiale.

B. KRITERIER FOR BRUGSEGNETHED

Kriterium nr. 4: Produktinformation

i) Følgende information skal ledsage produktet:

»Rørets miljøvirkning forbedres, når det anvendes sammen med elektronisk kontroludstyr. Yderligere forbedringer kan opnås med højfrekvens-elektronisk kontroludstyr.«

ii) Forbrugerinformation (i form af piktogram eller på anden måde) på emballagen skal gøre opmærksom på den mest hensigtsmæssige bortskaffelsesmåde, herunder relevante gældende bestemmelser.

Kriterium nr. 5: Levetid

Den forventede levetid (2) skal være ≥ 10 000 timer målt efter IEC 81 (1992). Hvis levetidstesten ikke er afsluttet, accepteres den af fabrikanten på emballagen anførte driftslevetid under afventning af resultatet af testen. Resultatet af IEC 81-levetidstesten skal meddeles det ansvarlige organ, så snart det foreligger, og under alle omstændigheder senest 18 måneder efter indsendelsen af ansøgningen om mærket.

Tillæg

METODE TIL PRØVNING AF KVIKSØLVINDHOLD

Det buede rør skilles først fra den omgivende plast og tilhørende elektronik. Tilledningerne klippes af så tæt ved glasset som muligt. Det buede rør anbringes i et stinkskab og skæres i små stykker. Stykkerne anbringes i en solid plastflaske af passende størrelse og med skruelåg, hvori hældes en porcelænskugle med en diameter på 1 tomme samt 25 ml ren koncentreret salpetersyre (70 %). Flasken lukkes og rystes i nogle få minutter for at omdanne det buede rør til fine partikler, idet skruelåget løsnes med mellemrum for at eliminere enhver mulighed for overtryk. Man lader flaskens indhold reagere i 30 minutter, hvorunder indholdet rystes med mellemrum.

Derefter filtreres flaskens indhold gennem et syrefast filtrerpapir og opsamles i en 100 ml målekolbe. Der tilsættes kaliumdichromat, så koncentrationen bliver på 1 000 ppm med hensyn til chrom. Derefter fyldes op til mærket med rent vand.

Der fremstilles en række standarder inden for et koncentrationsområde på op til 200 ppm kviksølv. Opløsningerne analyseres med flammeatomabsorption ved en bølgelængde på 253,7 nm med baggrundskorrektion. På grundlag af de opnåede resultater og kendskab til opløsningens rumfang kan det oprindelige kviksølvindhold i lampen beregnes.

Tilpasninger af enkeltheder i prøvningsmetoden kan aftales med det ansvarlige organ, hvis de er nødvendige af tekniske grunde, og skal anvendes systematisk.

(1) Dette kriterium er midlertidigt under afventning af opstillingen af generelle retningslinjer for medtagelse af emballageaspekter i miljømærkekriterier.

(2) Gennemsnitlige deklarerede levetid.